钦定古今图书集成/明伦汇编/官常典/第600卷 > 《送杜青州按察楚中》前人
## 钦定古今图书集成/明伦汇编/官常典/第600卷 > 《送杜青州按察楚中》前人

东方千骑古诸侯，宪府初开大树秋。北海清风犹满
座，武昌明月更登楼。五云过郢朝佳气，三峡吞江拥
上游。此地功名谁得似？君家元凯自荆州。

《唐书陆象先传》：“象先为剑南按察使，为政尚仁恕。司
马韦抱真谏曰：‘公当峻扑罚以示威，不然民慢且无
畏’。答曰：‘政在治之而已，必刑法以树威乎’？卒不从而
蜀化。累徙蒲州刺史，兼河东按察使。小吏有罪，诫遣
之。大吏白争，以为可杖，象先曰：‘人情大抵不相远，谓
彼不晓吾言邪？必责者当以汝为始’。大吏惭而退。尝”
曰：“天下本无事，庸人扰之为烦耳。第澄其源，何忧不
简邪？”故所至，民吏怀之。

《宋史仁宗本纪》：“庆历三年九月，桂阳洞蛮寇边，湖南
提刑募兵讨平之。”

《王素传》：“素字仲仪，为淮南郡转运按察使。时新置按
察，类多以苛为明，素独不擿细故，即有贪刻，必绳治
穷竟，以故下吏爱而畏之。”

《田瑜传》：“瑜字资忠，河南寿安人。初提点广南西路刑
狱，徙两浙转运按察使。杭州龙山堤岁决，水冒民居，
辄赋刍塞之。瑜与民约，每刍十束更输石一尺，率五
岁得石百万，为石堤，堤固而岁不调，民高赋。”传赋字正臣，中山人，擢提点河东刑狱，又加直
龙图阁，知沧州。程昉欲于境内开西流河，绕州城而
北注三塘泊，赋曰：“沧城近河，岁增堤防，犹惧奔溢，矧
妄有开凿乎？”昉执不从，后功竟不成。

《韩亿传》：“亿子纲，纲子宗彦，字钦圣，历提点京西、京东
刑狱，应天府失入平民死罪，狱成未决，通判孙世宁
辨正之。狱吏当坐法，而尹刘沆纵弗治。宗彦往按举，
沆复沮止之。宗彦疏沆于朝，抵吏罪。”

《张昷之传》：“昷之字景山，擢提点淮南路刑狱。杨崇勋
知亳州，恃恩为不法，诬蒙城知县王申罪，械送狱。昷
之廉得冤状，乃出申配奸吏若干人，徙广南路转运
使。”

《魏瓘传》：“瓘字用之，提点广南西路刑狱。邕州獠户，缘
逋负没妇女为佣者一千馀人，悉奏还其家。”

《田京传》：“京字简之，提点河北刑狱事。王则据恩州反，
京缒城趣南关，入骁健营，抚士卒。保州振武兵焚民
居欲应贼，京捕斩之乃定。贼遣其党崔象伪出降，京
以其持妖言惑众，又斩以徇。由是营兵二十六指挥
在外者皆慑服不敢叛。州之南关民众多如城中，得
不陷贼，京有功焉。京督士攻城甚力，贼系京妻子乘”
城，迫使呼曰：“毋亟攻，城中将屠我辈矣。”京叱诸军益
进攻，注矢仰射，杀其家四人。贼知京无所顾，乃牵妻
子去。恩州平，以不能预察贼，降监郓州税。

《马默传》：“默字处厚，提点京东刑狱。默性刚严疾恶，部
吏有望风投檄去者。金乡令以贿著，其父方执政，贻
书曰：‘马公素刚，汝有过将不免’。令惧，悉取不义之物
焚彻之。”

《周湛传》：“湛字文渊，邓州人，提点广南东路刑狱。初，江
湖民略良人鬻岭外为奴婢，湛至，设方略搜捕。又听
其自陈，得男女二千六百人，给饮食还其家。”

《袁抗传》：“抗字立之，洪州南昌人，擢提点广南东路刑
狱。浙东叛卒鄂邻钞闽越，转南海，与广州兵逆战海
中，值大风，有告邻溺死者，抗独曰：‘是日风势趣占城，
邻未必死。后果得邻于占城’。”

《齐廓传》：“廓字公辟，越州会稽人。提点荆湖南路刑狱，
潭州鞫系囚七人为彊盗，当论死。廓讯得其状非彊，
付州使劾正，乃悉免死。平阳县自马氏时税民丁钱，
岁输银三万八千两，民生子至壮，不敢束发，廓奏蠲
除之。”

《神宗本纪》：元丰四年“丁酉，诏河东路提点刑狱刘定
专振被水民。”

《黄廉传》：“廉字夷仲，提点河东刑狱。辽人求代北地，廉
言：分水画境，失中国险固，启豺狼心。其后契丹果包
取两不耕地，下临雁门，父老以为恨。王中正发西兵，
用一而调二，转运使又附益之。廉曰：‘民朘剥至骨，斟
酌不乏兴足矣，忍自竭根本耶’？即奏云：‘师必无功，盍
有以善其后？既大军溃归，中正嫁罪于转饷，廉诣上’”
党对理，坐贬秩。

《李周传》：周字纯之，提点京西刑狱，时方兴水利，或请
酾湍河为六渠，以益钳卢陂水，度用工八十万。周曰：
湍河原高委下，捍以堤犹患决溢，若又导之，必致为
害。乃疏言，渠成未可必，而费已不赀，盍姑凿其一而
试之，倘可以足用行之。渠卒无功。明年河溢邓城几
没，始思其议。竟以直道罢，判西京国子监。

《崔峄传》：“峄字才之，京兆长安人，徙提点刑狱。嘉陵江
岁调民丁治堤堨，峄更用州兵代其役。文州蕃卒数
剽攻边户，守臣虑生事，多以牛酒和遣。峄请守臣岁
时得行边，益募勇壮，伺其发，一切捕击之，后无复内
寇。”

《孔宗翰传》：“宗翰字周翰，为提点京东刑狱，知虔州。城
滨章、贡两江，岁为水啮。宗翰伐石为址，冶铁锢之，由
是屹然，诏书褒美。”

《东轩笔录》：蔡挺为江东提点刑狱，有处州职官谮本
州幕掾奸利事，蔡留职官于坐，呼掾面证之，而初无
是事。职官惭惧辞伏，蔡责之曰：“汝小人也，吾虽可欺，
奈何谮无过之人乎？”叱去之。自是无复谮毁，而人伏
其不可欺也。

《宋史哲宗本纪》：元祐四年十一月“辛卯，改提刑预妓
乐宴会，徒二年法。”

《乔执中传》：“执中字希圣，高邮人，改提点京西北路刑
狱。时河决广武埽危甚，相聚莫敢登。执中不顾，立其
上，众随之如蚁附，不日埽成。”

《王靖传》：“靖字詹叔，提点陕西刑狱。乡户役于州县者，
优则愿久留，劳则欲亟去，吏得权其迟速。靖以一岁
月遣代，遂为令。”

《陈桷传》：“桷字季壬，温州平阳人，提点福建路刑狱。福
州调发防秋兵资粮不满望，杀帅臣，变生仓卒，吏民
奔溃，阖城震骇。桷入乱兵中谕以祸福，贼气沮，邀桷
奏帅臣自毙。桷诡从其请，间道驰奏，以前奏不实，待
罪。朝廷以桷知变，释之。叛兵既调行，乃道追杀首恶
二十馀人，一方以安。改两浙西路提刑。乞置乡县三老以厚风俗，凡宫室、车马、衣服、器械定为差等，重侈
靡之禁。”

《徽宗本纪》：宣和元年十二月“甲戌，诏京东东路盗贼
窃发，令东、西路提刑督捕。”

《张纲传》：“纲字彦正，润州丹阳人，为两浙提刑，移江东。
池将王进剽悍恣睢，曹官以小过违忤，遂钉手于门。
事闻，诏纲乘传穷竟。时国势未安，诸将往往易朝廷。
进拥甲骑数百，突至纲前，纲叱进阶下，即按问，罪立
具。自是无越法者。”

《曾几传》：“几字吉甫，赣州人，为浙西提刑，知台州，治尚
清净，民安之。黄岩令受贿，为两吏所持，令械吏寘狱，
一夕皆死。几诘其罪，或曰：‘令丞相沈该客也。治之益
急’。”

《王大宝传》：大宝字元龟，提点福建刑狱。道临漳，有峻
岭曰蔡冈，藂薄蔽翳，山石荦确，盗乘间剽劫。大宝以
囊金三十万，募民抉薮甃道十馀里，行者便之。
《程大昌传》：大昌字泰之，除浙东提点刑狱。会岁丰，酒
税逾额，有挟朝命请增额者，大昌力拒之曰：“大昌宁
罪去，不可增也。”

《林光朝传》：“光朝字谦之，兴化军莆田人。出为广西提
点刑狱，移广东。茶寇自荆湘剽江西，薄岭南，其锋锐
甚。光朝自将郡兵，檄摧锋统制路海，本路钤辖黄进，
各以军分控要害。会有诏徙光朝转运副使，光朝谓
贼势方张，留屯不去，督二将遮击，连败之，贼惊惧宵
遁。帝闻之喜曰：‘林光朝儒生，乃知兵耶’？加直宝谟阁”，
召拜国子祭酒。

《李蘩传》：“蘩字清叔，提点成都路刑狱兼提举常平。岁
凶，先事发廪蠲租，所活百七十万人。”

《张大经传》：“大经字彦文，建昌南城人。提点湖北刑狱，
寻移江东。他路有巨豪犯法，狱久不竟，命移属大经。
豪挟权势求脱，大经卒正其罪。孝宗重风宪之选，命
条上部使者十人，上独可大经，召见，上曰：‘朕十人中
得卿一人，以卿风力峻整。遂除监察御史’。”

《赵方传》：方字彦直，兼转运判官、提点刑狱，时刘光祖
以耆德为帅，方事以师礼，自言吾性太刚，每见刘公，
使人更和缓。尝请光祖书“勤谨和缓”四字，揭坐隅以
为戒。

《杜庶传》：“庶知和州兼淮西提点刑狱，浚城濠，增守备，
修学宫。知真州兼淮东提点刑狱，逾年进直秘阁。”
《光宗本纪》：绍熙四年秋七月“丙子，以不雨，令诸路提
刑审断滞狱。”

《赵汝谠传》：“汝谠字蹈中，改湖南提举常平，易江西，寻
提点刑狱。瑞州大姓幸氏，贪徐氏田，不可得，彊取其
禾，终不与，诬以杀婢寘徐狱，徐诉其冤，汝谠以反坐
法。黥窜幸氏，籍其家。幸氏走告急于中宫，徙汝谠湖
南。”

《曹豳传》：“豳字西士，移浙东提点刑狱。寒食放囚归，祀
其先，囚感泣，如期至。”

《黄震传》：“震字东发，改提点刑狱，决滞狱，清民讼，赫然
如神明。有贵家害民，震按之，贵家怨。又彊发富人粟
与民，富人亦怨。御史中丞陈坚以谗者言劾震去。谗
者，乃怨震者也，遂奉云台祠。贾似道罢相，以宗正寺
簿召，将与俞浙并为监察御史，有内戚畏震直止之，
而浙亦以直言去。”

《李芾传》：“芾字叔章，为湖南提刑时，郡县盗扰，民多奔
窜。芾令所部发民兵自卫，县与一皂帜，令曰：‘作乱者
斩帜下’。民始帖然。”

《史弥巩传》：弥巩字南叔，出提点江东刑狱，岁大旱，饶、
信、南康三郡大侵，谓振荒在得人，俾釐户为五，甲乙
以等第振粜，丙为自给，丁籴而戊济，全活为口一百
一十四万有奇。徽之休宁有淮民三十馀辈，操戈劫
人财，逮捕法曹以不伤人论罪，弥巩曰：“持兵为盗，贷
之是滋盗也。”推情重者僇数人，一道以宁。饶州兵籍
溢数，供亿不继，请汰冗兵。令下，营门大噪，乃呼诸校
谓曰：“汰不当，许自陈，敢哗者斩！”咸叩头请罪，诸营帖
然，廪给亦大省。

《徐鹿卿传》：鹿卿字德夫，移浙东提点刑狱，加直秘阁，
兼提举常平。鹿卿言，罢浮盐经界碱地，先撤相家所
筑，就捕者自言我相府人。鹿卿曰：“行法必自贵近始。”
卒论如法。

《金史仆散揆传》：“揆本名临喜，升陕西提刑司。刚直明
断，狱无冤滞，禁戢家人，百姓莫识其面。积石、洮二州
旧寇皆遁，商旅得通，于是进官一阶。”

《高霖传》：“霖字子约，签陕西路按察司事，体访官员能
否，仍赴阙待对。时南征调发繁急，民稍稽滞，有司皆
坐失误军期罪。霖言其枉，悉出之。”

《张亨传》：“亨字彦通，大兴漷阴人。章宗即位，初置九路
提刑司，时方重其选。上以亨为河东南北路提刑使
兼劝农采访事，访其利病，条为十三事以闻，上嘉纳
之。”

《贺扬庭传》：扬庭字公叟，授山东东西路提刑使。扬庭性疾恶，纤介不少容。明昌改元，诏诸路提刑使入见，
亲问所察事条。至扬庭则斥之曰：“尔何治之烦也。”明
年夏，除洺州防御使。

《张𬀩传》：“𬀩字明仲，章宗明昌中，𬀩迁右谏议大夫，兼
礼部侍郎。时上封事者言提刑司可罢。𬀩上疏曰：‘陛
下即位，因民所利，更法立制，无虑数十百条。提刑之
设，政之大者，若为浮议所摇，则内外无所取信。唐开
元中，或请选择守令，停采访使。姚崇奏：十道采访，犹
未尽得人，天下三百馀州，县多数倍，安得守令皆称
其职！然则提刑之任，诚不可罢。择其人而用之，生民
之大利，国家之长策也’。”因举《汉刺史》六条以奏，上曰：
“卿言与朕意合。”

《完颜襄传》：“上颇更定制度，初置提刑司，襄言省事不
如省官。今提刑官吏多无益于治，徒乱有司事。议者
以谓斯乃外台，不宜罢。臣恐混淆之辞，徒烦圣听。且
宪台所掌者，察官吏非违，正下民冤枉，亦无提点刑
狱举荐之权。若已设，难以遽更。其采访廉能，不宜隶
本司，宜令监察御史岁终体究，仍不时选官廉访。”上
皆听纳。

《元史世祖本纪》：至元十五年春正月癸巳，顺德府总
管张文焕、太原府达鲁花赤太不花，以按察司发其
奸赃，遣人诣省自首，反以罪诬按察司。御史台臣奏，
“按察司设果有罪，不应因事而告，宜待文焕等决，方
听其诉。”从之。

至元二十一年春正月丁丑，云南诸路按察司官陛
辞，诏谕之曰：“卿至彼，当宣明朕意，勿求货财，名成则
货财随之，徇财则必失其名，而性命亦不可保矣。”
《廉希宪传》：希宪字善甫，至元五年，始建御史台，继设
各道提刑按察司。时阿合马专总财利，乃曰：“庶务责
成诸路，钱谷付之转运，今绳治之如此，事何由办。希
宪”曰：“立台察，古制也。内则弹劾奸邪，外则察视非常，
访求民瘼，裨益国政，无大于此。若去之，使上下专恣
贪暴，事岂可集耶？”阿合马不能对。

《王恽传》：“恽字仲谋，授少中大夫，福建闽海道提刑按
察使，黜官吏贪污不法者凡数十人，察系囚之冤滞
者，决而遣之，戒戍兵无得寓民家而创营屋以居之。
每谓为治之本在于得人，乃进言于朝曰：‘福建所辖
郡县五十馀，连山距海，实为边徼重地，而民情轻诡。
由平定以来，官吏贪残，故山寇往往啸聚，愚民因而
蚁附，剽掠村落，官兵致讨，复蹂践之甚，非朝廷一视
同仁之意也。今虽不能一一择任守令，而行省官僚
如平章左丞尚缺，宜特选清望素著，简在帝心，文足
以抚绥黎庶，武足以折冲外侮者，使镇静之，庶几治
安可期矣’。”时行省讨剧贼锺明亮，无功，恽复条陈利
害曰：“福建归附之民，户几百万，黄华一变，十去四五。
今剧贼猖獗，又酷于华，其可以寻常草窃视之？况其
地有溪山之险，东击西走，出没难测。招之不降，攻之
不克。宜选精兵，申明号令，专命重臣节制，以计讨之，
使彼势穷力竭，庶可取也。”

《何荣祖传》：“荣祖字继先，为尚书右丞。桑哥败，改中书
右丞，奏行所定至元新格，请改提刑按察司为肃政
廉访司，而立监治之法。又上言国家用度不可不足，
天下百姓不可不安。今理财者弗顾民力之困，言治
者弗图国计之大。且当用之人恒多，而得用之人恒
少，要之省部实为根本，必择才而用之。按察司虽监
临一道，其职在于除蠹弊，安斯民，苟有弗至，则台省
又当遣官体察之，庶有所益。”帝深然之。

《姚天福传》：“天福字君祥，拜监察御史。十二年，诏罢各
道按察司，天福白大夫玉速帖木儿曰：‘是司之设，所
以广视听，虞非常，虑至深远，不但绳有司而已也’。大
夫骇然曰：‘微公言，几失之。夜入帝卧内，奏其言，帝大
悟，诏复立之。权臣不悦，左迁天福朝列大夫，衡州路
同知，不就。起为河东道提刑按察副使。时北鄙兵兴’”，
转输烦急，河东民苦徭役。天福以反侧为忧，劾执政
失计，奏罢其役。征拜中顺大夫、治书侍御史。十六年，
江南既平，授嘉义大夫、淮西道按察使。淮甸当兵冲，
将吏有豪猾为民害者，悉铲除之，民大悦。转湖北道
按察使，发省臣赃事数十以闻。帝以其尝有勋劳，特
原之，而流其党与，州郡称治。二十年，迁山北道按察
使。其民鲜知稼穑，天福教以树艺，皆致蕃冨，民为建
祠，而刻石以纪之。二十二年，入为刑部尚书，寻出为
扬州路总管。二十六年，复为淮西按察使，按钜奸一
人，没其家赀，政化大行。二十八年，桑哥败，考讯党援，
平阳为多。以天福为平阳总管，俾穷治其事。俄拜甘
肃行省参知政事，以母老辞。三十一年，授陕西汉中
道肃政廉访使。

《王利用传》：“利用字国宾，出为四川提刑按察司。四川
土豪有持官府长短者，问得其实，而当以罪，民赖以
安。都元帅塔海抑巫山县民数百口为奴，民屡诉不
决，利用承檄覆问，尽出为民。”

《谭澄传》：“澄字彦清，德清怀来人，改陕西四川道提刑按察使，建言，不孝有三，无后为大。宜令民年四十无
子，听娶妾，以为宗祀计。朝廷从之，遂著为令。”

《许楫传》：“楫字公度，擢岭北湖南提刑按察副使。武冈
富民有殴死出征军人者，阴以家财诱其佃者代已
款服。楫审得其情，释佃者，系富民，人服其明。改江西
道提刑按察副使。行省命招讨郭昂讨叛贼董旗兵
士俘掠甚众，楫询究得良民六百口，遣还乡里。”
《和尚传》：“和尚，玉耳别里伯牙吾台氏。擢岭南广西道
提刑”按察使。时阿里海牙恃功，颇骄恣，和尚劾奏不
少贷。迁江南浙西道提刑按察使。浙西，宋故都，民众
事繁，在职惟务镇静，人服其知大体。卒于官。子千奴，
世祖念其功臣子，即以其父官授之。拜武德将军、江
南浙西道提刑按察使。时江浙行中书省、行御史台
皆治杭，千奴上言：“行省专控江浙，在杭为宜。行台总
镇江南，不宜偏在杭。且两大府并立，势偪则事窒，情
通则威亵，盍移行台于要便之所？”后数年，遂移行台
于江东，迁山南湖北道提刑按察使。二十六年，加明
威将军，迁淮西江北道提刑按察使。时桑哥秉政擅
权，势焰熏灼，人莫敢言。千奴乘间入朝，见帝于柳林，
极陈其罪状，帝为之改容。未几，桑哥伏诛，又上言“其
党犹布中外，宜早处分。”改立肃政廉访司，进广威将
军，授江北淮东道肃政廉访使。三十一年，迁江东建
康道肃政廉访使。东平、大名诸路，有诸王牧马草地，
与民田相间，互相侵冒，有司视强弱为予夺，连岁争
讼不能定。乃命起千奴治之，其讼遂息。

《卢世荣传》：“世荣奏令按察司总各路钱榖，择干济者
用之。其刑名事上御史台，钱谷由部申省。世祖曰：‘汝
与老臣共议，然后行之可也’。”二月辛酉，御史台奏：“中
书省请罢行台，改按察为提刑转运司，俾兼钱谷。臣
等窃惟，初置行台时，朝廷老臣集议以为有益，今无
所损，不可辄罢。且按察司兼转运，则纠弹之职废。请
右丞相复与朝廷老臣集议。”得旨如所请。壬戌，御史
台奏：“前奉旨，令臣等议罢行台及兼转运事。世荣言
按察司所任，皆长才举职之人，可兼钱谷，而廷臣皆
以为不可。彼所取人，臣不敢止，惟言行台不可罢者。
众议皆然。”世祖曰：“世荣以为何如？”奏曰：“欲罢之耳。”世
祖曰：“其依世荣言。”

《乌古孙泽传》：“泽字润甫，至大元年，改福建廉访使。泽
宿有德于闽，闽人安之。有芝五色，产于宪司之澄清
堂，士民以为泽之所致。”

《奕赫抵雅尔丁传》：尔丁除江东建康道肃政廉访使，
始视事，见以狱具陈列庭下甚备，问之，乃前官刱制
以待有罪者。奕赫抵雅尔丁，蹙然曰：“凡逮至臬司，皆
命官及有出身之吏，廉得其情，则将服罪，狱具毋庸
施也。”即屏去之。监宪一年，赃吏削迹。

《辍耕录》：徐文献公为浙西廉使时，治所尚在平江，有
旨迁置于杭，岁云莫矣，择日起行。一书吏者，掌照刷
支郡诸司案牍，官吏合受稽违罪责，己皆取状。至是
引决，公谓曰：“正旦在迩，此曹乃职官俸吏，礼宜陪位，
望阙致贺，受刑而从事，无耻也。否则为不敬，盍别议
之。”吏以白于幕官，因进曰：“相公长厚之道固如此，然”
将若之何？公曰：“奚难立案，候明年分司施行可也。”庭
下欢声如雷，此亦厚风化之一端，故记之。

公既迁司至杭，一日，有本路总管与一万户谒公私
第，公以宾礼延之上坐。适书吏从外来，见而趋避，伺
其退，入见曰：“总管、万户，皆属官耳，得无礼貌之过与？”
公曰：“在公府则有尊卑之辨，在私宅须明主客之分。
我軰能廉介，则百司自然知惧，何待恃威势以骄凌
之，然后为尊严乎？”吏赧甚。

徐文献公任浙西廉访使日，遇有诉讼者，必历问其
郡邑官吏臧否，分为三等，载诸集。第一等纯臧者，第
二等臧否相半者，第三等，极否者，又用覆察相同。候
分司按巡时，遂以𢌿之曰：“第一等褒举之，第二等勿
问，第三等惩戒之，使改可也。慎勿罢其职役。”分司遵
奉，一道肃清。

掾曹《名臣录》：“‘杨时习，江西人。永乐二十二年，仁庙初
即位，大理卿虞谦奏事，侍臣有言此当榻前密请旨，
不当于朝班对众敷奏，为卖恩者’。又有言其属官杨
时习先导之密陈，而谦不从者，遂降谦为大理寺少
卿，而陞时习为卿。其后大学士杨士奇独进奏，事毕
未退，上问士奇曰：‘汝有欲言者否’？对曰：‘有非虞谦乎’？”
对曰：“然。”上曰：“吾亦颇悔之，汝试言之。”对曰：“外间皆云
时习，实无先导之言。时习是臣江西人，亦亲语臣本
无此言，今冒居卿位，惭惧不安。”士奇又言：谦历事三
朝，皆居通显，颇为得大臣体者，且今所犯小过。上曰：
“吾之悔亦念此。”因问时习其人若何？对曰：“虽起于吏，
然明习法律，公正廉洁。”上喜曰：“吾有以处之。”会以吏
部言，交趾阙按察使，上乃复虞谦大理卿，取时习交
趾宪使

《延休堂漫录》：陈恭愍选任河南按察使，持宪公廉，不
畏彊御。时中官汪直司西厂事，威势赫然，后往河南勾当公事，藩臬竦息郊迎，公不为礼。俟其至，盛服自
公署中道而入，直不能堪，诘责之。公密疏其擅权之
罪，疏入留中，逮直归，上问“河南好官为谁”，直以公对，
上以疏示之。

《明外史郑辰传》：“辰字文枢，迁山西按察使，纠治贪浊
墨吏，皆股栗自新。潞州盗起，有司以叛闻，诏发兵讨
捕。时辰以事朝京师，帝诏辰趋还治，辰奏曰：‘民岂敢
叛，苦徭役而已，请无发兵’。帝然之。还则屏驺从亲人
山谷抚谕，盗皆感泣，请复为良民。”

《熊概传》：“概字元节，擢广西按察使。谿蛮大出劫掠，布
政使议请藩王兵遏之，概不可曰：‘吾等居方面，寇至
无捍御，顾烦王耶？且寇必不至，戒严而已’。”已而果然。
《李裕传》：“裕字质德，擢山东按察使。重囚二百馀人，或
经十馀人未判，裕亟为谳，旬月间决遣殆尽。青州大
岘山有贼寨七十馀，裕捕戮其魁，纵胁从除其逋负”，
乱遂平。

《王概传》：“概字同节，庐陵人，转按察使。时多系囚，概讯
鞫絫日，狱为之空。天顺初，帝甚重封诰，长吏非政绩
著闻，未尝滥予，惟概与布政使胡本惠得之。”

《刘孜传》：“孜字显孜，万安人。擢山东按察使，属吏敛迹
不敢肆。天顺四年，吏部举天下治行卓异者，按察使
孜一人而已。”

《林鹗传》：“鹗字一鹗，浙江太平人。成化初，超迁江西按
察使。谳狱必丽情法，不妄徇人。有犯大辟，贿达官求
生者，鹗执之愈坚。广东寇行剽至赣州境，急调兵御
之，遂遁广信妖贼妄称天神惑众，旁近邑尽惊，鹗捕
戮其魁，立解散。”

《原杰传》：“杰字子英，阳城人，擢江西按察使。御史胡炼
家居，请属有司，杰劾罪之，发宁王奠培淫乱事，革其
护卫治。行闻，赐诏旌异。”

《夏埙传》。埙字宗成，天台人。擢广东按察使。时用师岁
久，兵不足役民守城。埙至悉遣之。民皆感泣曰：“夏公
活我。”

《杨继宗传》：继宗字承芳，阳城人。迁湖广按察使。既至，
命汲水百斛洗涤厅事，三日而后视事。曰：“吾以除秽
也。”由是人人警饬不敢肆。

《彭韶传》：“韶字凤仪，进按察使，悉撤境内淫祠，署前古
庙祀五显神，韶毁其像，改祀宋赵抃。王府祭葬，旧遣
内官，公私烦费，韶奏罢之。云南镇守太监钱能频贡
献，扰道路。及是又进金灯，韶劾之不报。”

《樊莹传》：“莹字廷璧，擢河南按察使。时黄河为患，民多
流移，莹巡行赈恤，全活甚众。河南田赋多，巡抚徐恪
欲考见本末，众难之，以问莹。莹曰：‘视万犹千，视千犹
百耳，夫何难’？恪以属莹，莹于是部吏钩考，旬日间，宿
蠹一清。”

《王继传》：继字述之，进山西按察使。有言砦山产石胆，
可以益寿，帝遣中官凿山采之，经年不获。民告病，继
请罢之。中官怒曰：“石胆，古书所载，安得云无？”继曰：“麒
麟凤凰，非古书所载耶？今于何求之？”中官语塞，继上
章言状，事遂寝。

《余祐传》：“祐字子积，迁山东按察使，平反冤狱，按黜奸
贪数十人，屡与抚按争可否，词气严厉，抚按不能堪，
考察劾其偏执，遂调广西。”

《唐龙传》：“龙字虞佐，兰谿人，迁山西按察使。驿中作徒，
数十百人噪而逋，有司当以越狱罪，龙曰：‘此胥靡，岂
狱囚耶’？薄责其为首者，而悉纵遣之，俾输雇直。徒感
泣，输无后期。”

《陈邦瞻传》：“邦瞻字德远，进福建按察使。巡抚欲荐一
私人，惮邦瞻而止。有郡佐榷税还，以珍异馈，立按黜
之。”

《周思兼传》：“思兼字叔夜，出为湖广按察佥事。武冈州
有岷王府，其将军五人横甚，集亡命，白日杀人掠赀
财，王不能制。监司避之，不入境者二十年，民无所愬。
思兼独传檄临视，州人迎愬者千馀人。思兼度非州
佐可办，即听民自捽捕。去城十里，守备祝明来迓，思
兼察其人可任，与之密谋，尽得其奸状。五将军者盛”
气而入，噪于庭，思兼不为动。又令群妪戟手呼詈于
门，亦不为动。已而愬者各缚其党至，悉系之狱。五将
军无可奈何，则藏利刃而入。思兼逆知之，与之揖而
扪其臂曰：“毋妄动，吾为将军百口计，将军乃为此曹
死耶！”其人计沮而退，乃列上其罪于两台。奏闻讯治，
悉锢之高墙，所夺田宅子女尽还之民。吏民大喜，为
塑像立碑。思兼不可使使往毁，民舁而藏之。两台荐
疏交上，会遭内艰，去官。

《王象晋传》：“象晋字子进，迁河南按察使。兰阳王藉衅
起大谳，株连许州诸生五十馀人，悉平反之。”

《陈凤梧传》：“凤梧字文鸣，历河南按察使。中官谷大用
迎世宗于兴邸，所至暴横，大吏多屈膝。过河南三司
议相见礼，凤梧不肯屈，要三司会见，卒成宾主礼。”已
上“正大本”、“崇圣学、勤圣政”、简近习、慎朝祭、举人才、选
边将、“正风俗”八事，帝嘉纳焉《马森传》：“森字孔养，怀安人，迁江西按察使。有进士嬖
外妇而杀妻，抚按欲缓”其狱，森不可，卒抵法。

《葛守礼传》：“守礼字与立，德平人，迁山西按察使。汾俗
狡悍，二王府踞其中，多招纳亡命，恣剽劫，急则匿王
府，吏不敢追。守礼严保甲，简游徼，盗发立擒治，无所
纵舍，境内帖息。先是晋藩系中绝，其庄田在雁门宁
武，为居民所据。及下令清察，民拒捕，杀二校尉，守礼
寘为首者于法，使民仍田其中。有司以时输赋抵宗”
禄争遂已。

《杨瑄传》：“瑄字廷献，为按察使，察吏断狱严明不苛，禁
官署毋蚕桑，夺民利。西湖水旧可溉诸县田十六万
顷，时堙塞过半，瑄请浚之，设防置闸，以利灌溉。功未
就，遇疾。及疾亟，同官入视，犹与论浚湖事，语不及私，
遂卒海盐人祠祀之。”

《李遂传》：“遂字邦良，丰城人，迁广东按察使，罢黜贪残
吏，檄府县清狱释囚至八百馀人，进山东右布政使。”

《东轩笔录》：旧制，转运使官御带“按察”二字。庆历中，沈
邈、薛坤为京东转运使，欲尽究吏民之情，乃取部吏
之憸猾者四人，尚同、李孝先、徐九思、孔宗旦，俾侦伺
一路。而四人怙权，颇致搔扰，时谓之“山东四伥。”王达、
杨纨、王鼎皆为转运按察，尢苛暴虐，时谓之“江东三
虎。”仁宗知其事，下诏戒敕，削去“按察”二字。后浇风渐
革，而士大夫务祟宽厚，无复暴察之名矣。至熙宁中，
执政建言，“天下官吏皆持禄养交，政事颓靡，务相容
贷。”盖由在上无督责之实，于是出台阁新进，分按诸
路，谓之察访。既而又分三院御史为六察官，领六察
按，以督举中外事，自是按察之政复行矣。

《渑水燕谈录》：旧制，枷惟二等，以二十五觔、二十觔为
限。景德初，陈纲提点河北路刑狱，上言“请制杖罪枷
十五觔为三等。”诏可其奏，遂为常法。景德中，真宗御
笔六事以示近辅，三曰提点刑狱。乃于朝臣及武臣
使副中选清干者，使提点一路刑狱，按举官吏贤否。
后又加劝农使，迨今不废。

《春明梦馀录》：“唐置观察使，贞观初，遣大使十人巡省
天下诸州，水旱则有巡察、安抚、存抚之名。神龙二年，
置十道巡察使，按举州县，再周而代。景云二年，置十
道按察使。开元二十年，分天下为十五道，改为察访
处置使。天宝末年，又兼黜陟使。乾元元年，又改为观
察处置使。皆以朝官为之，而藩镇大使皆在所察之”
中。

元于各路立行省中书，以总大政，即今布政使也。又
立行御史台，以司纠劾，即今按察使也。至元中，议以
行台隶行省。尚书董文用曰：“御史台譬之卧虎，虽未
噬人，人犹畏之。若加摧抑，则风采萧然，无复可望矣。”
宋文恪讷曰：“考今提刑按察，周命撢人以巡天下之
遗意也。自唐虞五载一巡狩，考制度于诸侯。至周封”
建广五载，巡狩之礼弗克行，而《撢人》之制始兴，盖以
道国之政事，而使万民和悦。秦起，废周制。汉兴，虽不
能复遣掾史行部，郡国之治悉达于上，无人之名
法。“人之意。”逮孝武初置部刺史，以六百石之微而
察二千石之尊，卑其职使自厉，重其权使自行，诚一
代美意良法也。绥和以来，制不遵古，始更部刺史为
州牧，职重权专，遂流为藩镇之弊，而古制泯矣。夫按
察始于唐，提刑始于宋。唐则三年以遣使，宋则诸转
运以兼职，名起于近，而意沿于远也。皇明既一四海，
即分天下为十有三道，立提刑按察使司。有司有佥，
周适天下，巡行风俗，上以宣帝命，下以求民瘼，按其
官吏能否而进退之，本唐虞之考绩，法汉家之分行，
此我国家统纪之有经欤？

明初，置提刑按察司，谓之外台，与都察院并重，故《大
明》按察司、都察院并列，不视之为外官也。洪武时，谕
曰：“治吏之弊，莫甚于贪墨，而庸鄙者次之。今天下府
州县官，于斯二者往往有之。是以弊政日滋，民受其
害。故命尔等按治其地，凡官吏贤否，军民利病，皆得
兼问纠举。”建文中，改为十三道肃政按察司。永乐中
“定今制。按察使掌一省刑名按劾之事，纠察官邪，擒
治贪酷，禁诘强暴，平谳刑狱，雪理冤枉，以振扬风纪。
故当时巡历所及，贪墨之吏，伏首受法，民困为之一
甦。迨后抚按之权重，而宪司仅为承行之官，此吏职
所以日隳也。